
Text rozhodnutia
Súd: Krajský súd Bratislava Spisová značka: 1S/180/2016 Identifikačné číslo súdneho spisu: 1016201488 Dátum vydania rozhodnutia: 18. 10. 2016 Meno a priezvisko sudcu, VSÚ: JUDr. Monika Valašíková PhD. ECLI: ECLI:SK:KSBA:2016:1016201488.1 Uznesenie Krajský súd v Bratislave v právnej veci žalobcu: H.. A. F., Š. XX, X., právne zastúpený: JUDr. Jana Kubáňová, advokátka, Štúrova 13, Nitra, proti žalovanému: Slovenská advokátska komora, Kolárska 4, Bratislava, o odkladný účinok, takto r o z h o d o l : Krajský súd v Bratislave návrh žalobcu o odkladný účinok rozhodnutia žalovaného sp. zn. III. ODS-39/15:136/2011 zo dňa 26.04.2016 v spojení s rozhodnutím sp. zn. DS III.-63/11:136/2011 zo dňa 17.06.2015 z a m i e t a . o d ô v o d n e n i e : 1. Žalobca sa žalobou doručenou tunajšiemu súdu dňa 10.08.2016 domáhal preskúmania zákonnosti rozhodnutia žalovaného sp. zn. III. ODS-39/15:136/2011 zo dňa 26.04.2016 v spojení s rozhodnutím sp. zn. DS III.-63/11:136/2011 zo dňa 17.06.2015. 2. Žalobca zároveň požiadal súd o odkladný účinok vyššie uvedeného rozhodnutia žalovaného. Žalobca odkladný účinok správnej žaloby odôvodnil skutočnosťou, že zaplatením pokuty vo výške 337,70 eur a trov disciplinárneho konania vo výške 405,- eur, hrozí žalobcovi značná finančná škoda, ktorá je spôsobilá okrem žalobcu mať dopad aj na tretie osoby a to na maloletého syna žalobcu a zamestnancov žalobcu. 3. Podľa § 184 Správneho súdneho poriadku (ďalej len SSP), podanie správnej žaloby nemá odkladný účinok, ak tento zákon alebo osobitný predpis neustanovuje inak. 4. Podľa § 185 SSP, správny súd môže na návrh žalobcu a po vyjadrení žalovaného uznesením priznať správnej žalobe odkladný účinok: a/ ak by okamžitým výkonom alebo inými právnymi následkami napadnutého rozhodnutia orgánu verejnej správy alebo opatrenia orgánu verejnej správy hrozila závažná ujma, značná hospodárska škoda či finančná škoda, závažná ujma na životnom prostredí, prípadne iný vážny nenapraviteľný následok a priznanie odkladného účinku nie je v rozpore s vereným záujmom, b/ ak napadnuté rozhodnutie orgánu verejnej správy alebo opatrenie orgánu verejnej správy má podklad v právne záväznom akte Európskej únie, o ktorého platnosti možno mať vážne pochybnosti, a žalobcovi by inak hrozila vážna a nenapraviteľná ujma a priznanie odkladného účinku nie je v rozpore so záujmom Európskej únie. 5. Podľa § 188 SSP, ak správny súd návrhu žalobcu nevyhovie, uznesením ho zamietne. 6. Súd v súlade s citovaným zákonným ustanovením § 188 SSP zamietol návrh žalobcu, nakoľko neboli splnené podmienky ust. § 185 písm. a) SSP. Poučenie: Proti tomuto uzneseniu kasačná sťažnosť nie je prípustná podľa § 439 ods. 2 písm. e) SSP.

